Document ID: 32013R0723

REGULAMENTUL (UE) NR. 723/2013 AL COMISIEI
din 26 iulie 2013
de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea extractelor de rozmarin (E 392) în anumite produse din carne și din pește cu conținut scăzut de grăsime
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3),
întrucât:
(1)
Anexa II la Regulamentul (CE) nr. 1333/2008 prevede o listă a Uniunii cu aditivii alimentari autorizați pentru utilizarea în produsele alimentare și condițiile de utilizare a acestora.
(2)
Lista respectivă poate fi modificată în conformitate cu procedura comună prevăzută în Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (2).
(3)
În conformitate cu articolul 3 alineatul (1) din Regulamentul (CE) nr. 1331/2008, lista de aditivi alimentari a Uniunii poate fi actualizată fie la inițiativa Comisiei, fie în urma unei cereri.
(4)
O cerere de autorizare a utilizării extractelor de rozmarin (E 392) ca antioxidanți în preparatele din carne, carnea prelucrată cu conținut scăzut de grăsime, netratată termic sau tratată termic, și peștele prelucrat și produsele pescărești prelucrate și cu conținut scăzut de grăsime, inclusiv moluștele și crustaceele, a fost depusă la 3 februarie 2012 și a fost pusă la dispoziția statelor membre.
(5)
Antioxidanții sunt substanțe care protejează alimentele împotriva deteriorării cauzate de oxidare, precum râncezirea grăsimii și schimbarea culorii. Nivelurile maxime actuale de utilizare a extractelor de rozmarin (E 392) autorizate în carnea prelucrată și peștele și produsele pescărești prelucrate, inclusiv moluștele și crustaceele, se stabilesc în funcție de conținutul de grăsime al categoriilor respective de produse alimentare (cu excepția cârnaților uscați și a cărnii deshidratate). Nivelul maxim permis pentru utilizarea extractelor de rozmarin (E 392) stabilit în funcție de conținutul de grăsime al categoriilor respective de produse alimentare nu asigură o protecție suficientă a produselor alimentare cu conținut scăzut de grăsime, deoarece există un dozaj minim critic al antioxidantului respectiv pentru a se obține efectul dorit. În prezent, extractele de rozmarin (E 392) pot fi folosite în doze eficace în produsele cu un conținut mai mare de grăsime. Cu toate acestea, și produsele cu conținut scăzut de grăsime ar putea suferi o oxidare puternică, din cauza unei proporții mari de acizi grași nesaturați. Prin urmare, este necesar să se stabilească nivelul maxim de utilizare a extractelor de rozmarin (E 392) la 15 mg/kg pentru produsele cu conținut de grăsime de maximum 10 %, menținând, în același timp, nivelul maxim permis de 150 mg/kg exprimat în raport cu substanța grasă pentru produsele cu conținut de grăsime de peste 10 %.
(6)
În 2008, Autoritatea Europeană pentru Siguranța Alimentară (denumită în continuare „autoritatea”) a evaluat siguranța extractelor de rozmarin (E 392) utilizate ca aditiv alimentar (3) și a concluzionat că utilizările și nivelurile de utilizare propuse nu prezintă probleme legate de siguranță. Conform unei estimări prudente a expunerii alimentare, autoritatea a considerat că extractele de rozmarin ar fi folosite la nivelul maxim de utilizare (adică 150 mg/kg în carnea, carnea de pasăre și peștele/fructele de mare prelucrate) în toate produsele propuse din fiecare categorie de produse alimentare. Această ipoteză a inclus, de asemenea, carnea prelucrată netratată termic sau tratată termic, precum și peștele și produsele pescărești prelucrate, inclusiv moluștele și crustaceele, cu conținut de grăsime de maximum 10 %.
(7)
În conformitate cu articolul 3 alineatul (2) din Regulamentul (CE) nr. 1331/2008, Comisia trebuie să solicite avizul autorității pentru a actualiza lista de aditivi alimentari a Uniunii prevăzută în anexa II la Regulamentul (CE) nr. 1333/2008, cu excepția cazului în care actualizarea în cauză nu este susceptibilă de a avea efecte asupra sănătății umane. Având în vedere avizul formulat de autoritate în 2008, menționat anterior, stabilirea nivelului maxim de utilizare a extractelor de rozmarin (E 392) la 15 mg/kg pentru carnea prelucrată netratată termic sau tratată termic și pentru peștele și produsele pescărești prelucrate, inclusiv moluștele și crustaceele, cu conținut de grăsime de maximum 10 %, constituie o actualizare a listei respective care nu este susceptibilă de a avea efecte asupra sănătății umane, și prin urmare nu este necesar să se solicite avizul autorității.
(8)
Prin urmare, anexa II la Regulamentul (CE) nr. 1333/2008 ar trebui modificată în consecință.
(9)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexa II la Regulamentul (CE) nr. 1333/2008 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 26 iulie 2013.

Labels: 17
0
3
6
15